Joannes episcopus, servus servorum Dei, omnibus episcopis atque aliis Dei fidelibus per Galliam constitutis. Quoniam ex apostolica successione sollicitudinem omnibus ecclesiis debemus impendere, sic cupimus generali consulere necessitati ut etiam quorumcumque singulares causas sine fastidio cognoscamus. Igitur cum propter multiplices ecclesiæ Dei curas Gallicanam adeuntes regionem, Trecas civitatem devenissemus, anno incarnationis dominicæ DCCCLXXVIII, et, ad resecanda quælibet inutilia vel statuenda ecclesiastica jura, synodum generalem plurimorum celebraremus episcoporum, inter alia suggessit auctoritati nostræ venerabilis partium vestrarum abbas, nomine Theotbertus, ex cœnobio quod vocatur Floriacus, in pago Aurelianensi, quod idem monasterium quidam religiosus abba, Leodebodus nomine, monachis extruxerit in honore Dei et sanctæ genetricis Mariæ necnon beati principis apostolorum Petri, quod revelatione divina per monachos ejusdem loci a Beneventana provincia corpus illuc sancti Benedicti pervenerit olim allatum, ibique reverenter humatum, sicut manifestissima constat veritate, et quod, propter stabilimentum monasticæ religionis, piæ memoriæ gloriosus imperator Karolus, per præceptum suæ auctoritatis, eidem loco res denominatas delegaverit, partim a regibus, partim a religiosis hominibus pro amore Dei illic contributas, ut victum atque vestitum monachi ibidem Domino militantes deberent habere, necnon et hoc quod beatæ recordationis pater ejus serenissimus augustus in ipso loco hospitale nobilium, quod Porta appellatur, juxta regularem institutionem, itemque hospitale pauperum in sui parentumque suorum elemosyna statuerit et res ad hoc opportune agendum necnon alias ad lumen ecclesiæ administrandum jusserit deputari, quæ omnia per jam dictos monachos hactenus ibidem comperimus observari, nunc vero tam seipsum quam unanimem congregationem sibi commissam humiliter postulare, quamvis privilegia multorum meruerint episcoporum, ad reprimendam quorumlibet inlicitam cupiditatem, ut super abbate regulari ex eis eligendo etiam nostræ auctoritatis privilegia consequantur. Quocirca nos, potestatem, quam gratis a Christo accepimus, secundum evangelicam auctoritatem gratis prodesse omnibus cupientes, vice beati Petri apostoli decernimus ut in sæpememorato loco servi Dei absque inquietudine debitum suæ religionis persolvere possint servitium, secundum regulam patris Benedicti, a propriis abbatibus monachis videlicet ex eodem cœnobio regulariter electis in perpetuum gubernentur, nec illarum rerum quæ vel in prælibato præcepto nominatim continentur vel a prædicto abbate venerabili nunc ejusdem loci Theotberto præfati monasterii officiis deputatæ habentur, ullam ab aliquo unquam patiantur imminutionem, et etiam rebus quæ deinceps a quibuslibet religiosis hominibus eidem loco pervenerint condonatæ. Quod si quis hoc nostrum beneficium irrumpere præsumpserit et stipendia servorum Dei in alios usus converterit ab apostolica communione, anathematis animadversione, illum separamus ut, nisi admonitus e vestigio se correxerit, cum rapacibus a regno Dei exclusus quæ meretur tormenta persolvat. Ut autem hoc privilegium certam obtineat fidem et Dei famulis in jam dicto Floriacensi cœnobio securitatem conferat, quamdiu Deus et Dominus noster ecclesiam suam durare voluerit, nostra id subscriptione roboravimus. Scriptum per manus Georgii, scriniarii sanctæ sedis apostolicæ, in mense augusto, indictione XI. Bene Valete. Data nonis septembris, per manum Walberti humillimi episcopi sanctæ Portuensis ecclesiæ, anno Deo propitio pontificatus domini nostri Joannis summi pontificis et universalis papæ in sacratissima sede beati Petri apostoli sexto, indictione XI.